_:n9277f248259d4763ad154ada8b57ad43xb0
<http://schema.org/articleBody>
"नवादा. बिहार के नवादा जिले में पुलिस ने फिल्मी अंदाज में एक मिनी गन के फैक्ट्री का उद्भेदन किया है. पुलिस ने इस कार्रवाई में बड़े पैमाने पर हथियार बनाने के उपकरण, अर्ध निर्मित हथियार, अर्ध निर्मित राइफल इंसास के बट, तैयार हथियार और कई राउंड गोलियां बरामद की है. रजौली एसडीपीओ संजय कुमार पांडेय ने बताया कि नवादा पुलिस अधीक्षक डॉ गौरव मंगला के निर्देश के बाद सिरदला, रजौली, अकबरपुर और डीआईयू की मदद से एक बड़े गिरोह का पर्दाफाश किया गया है.\nदरअसल एसपी के निर्देश पर सिरदला पुलिस विभिन्न कांडों में वांछित अभियुक्तों की गिरफ्तारी के लिए छापेमारी में गयी हुई थी. इसी दौरान पुलिस ने एक अपराधी को गिरफ्तार कर पूछताछ शुरू की और उसके बाद परत दर परत कई राज खुलते गए और मिनी गन फैक्ट्री का उद्भेदन हो गया. दरअसल पांच अगस्त की रात्रि में सिरदला थाना कांड संख्या 287/22 के अभियुक्तों को गिरफ्तार करने सिरदला थाना की पुलिस सिरदला थाना के छमुहा गांव गई थी. पुलिस द्वारा विपिन कुमार और तथा सुबोध कुमार को गिरफ्तार गया.\nएक गिरफ्तारी से खुली पूरी पोल\nतलाशी के क्रम में विपिन कुमार के पास से एक लोडेड देशी कट्टा और दो कारतूस बरामद हुआ. पूछताछ के क्रम में गिरफ्तार विपिन कुमार ने सिरदला थाना क्षेत्र के ही नवाबगंज के कौशल कुमार से हथियार खरीदने की बात कही. विपिन की निशानदेही पर कौशल कुमार को नवाबगंज गांव से हिरासत में लिया गया. पुलिस अभिरक्षा में पूछताछ की गई तो कौशल ने हथियार की खरीद बिक्री करने तथा मोटरसाइकिल चोरी में अपनी संलिप्तता स्वीकारी. उसने गिरोह के अन्य सदस्यों के बारे में भी जानकारी दी. कौशल की निशानदेही पर सिरदला का विपिन कुमार एवं रोहित कुमार उर्फ गोलू जो रजौली के मसई मोहल्ला का है उसके पास से चोरी की एक मोटरसाइकिल के साथ गिरफ्तार किया गया.\nघर में ही लगा रखी थी फैक्ट्री\nपूछताछ के क्रम में विपिन कुमार के द्वारा बताया गया कि नवादा का गौरव कुमार अकबरपुर के मेवा लाल विश्वकर्मा से हथियार खरीद कर इन लोगों को मुहैया कराता है. उक्त दोनों के पास से हथियारों का जखीरा बरामद किया जा सकता है, जिसके बाद गौरव कुमार पिता सुभाष सिंह ग्राम भदौनी, शोभिया मंदिर के पास थाना नगर जिला नवादा को अभिरक्षा में लेकर पूछताछ की गई. पूछताछ में गौरव कुमार द्वारा मेवा लाल विश्वकर्मा के गोसाई बिगहा स्थित घर में छापामारी कर संचालित गन फैक्ट्री का राजफाश किया गया.\nपेशेवर शूटर रह चुका है मेवालाल\nपूछताछ और जांच के क्रम में यह पता चला कि मेवालाल पेशेवर शूटर है और वह हत्या के एक मामले में जेल भी जा चुका है. जेल से छूटने के बाद वह विगत कई सालों से अवैध हथियार के निर्माण में जुटा था. सबसे बड़ी बात है कि वह इन हथियारों को खुद बनाता था. उसका कोई मुंगेर कनेक्शन नहीं है, लिहाजा वह इस कार्य मे कई सालों से से संलिप्त है. फिलहाल पुलिस ने इस पूरे मामले में कुल 9 लोगों को गिरफ्तार किया है जिसमें हथियार निर्माता मेवालाल भी शामिल है."
<https://hindi.news18.com/news/bihar/nawada-nawada-police-busted-mini-gun-factory-with-arresting-of-nine-accused-bramk-4452768.html>